તિગ્માંશુ ધુલિયા અત્યંત તેજસ્વી રાઇટર-ફિલ્મમેકર છે. એવું જ ડિરેક્ટર અભિષેક શર્માનું છે. એમણે આ પહેલાં ‘તેરે બિન લાદેન’ નામની અફલાતૂન કોમેડી ફિલ્મ બનાવેલી. પરંતુ બાસુ ચેટર્જી જેવા દિગ્ગજ ફિલ્મમેકરના પેંગડામાં પગ નાખવો આસાન નથી. એક ઠીકઠાક ગીત અને અક્ષય કુમારના નરેશન સાથે શરૂ થતી ‘ધ શૌકીન્સ’નું સ્ટાર્ટિંગ સરસ થાય છે. દરેક સ્ત્રીને માત્ર સેક્સનાં ચશ્માંમાંથી જોતાં આ ત્રણેય અંકલો કામસૂત્રવેડા કરવા માટે કેટલા ડેસ્પરેટ છે એ તો જાણે પહેલા અડધા કલાકમાં જ એસ્ટાબ્લિશ થઈ જાય છે. આ દરમિયાન તિગ્માંશુભાઉએ નાનાં નાનાં ઓબ્ઝર્વેશન્સ પણ સરસ ઝીલ્યાં છે. જેમ કે, આપણે ત્યાં લોકો બગીચામાં પ્રેમ કરવા, મકબરા પર જોગિંગ કરે છે અને ઝઘડવા માટે તો ભરચક રોડ પર જ મંડી પડે છે; ફિલોસોફીના નામે દંભ કરવા માટે લોકો ઓશોનું ‘સંભોગ સે સમાધિ તક’ પુસ્તક વાંચે છે; અને યુવતીને ગંદી નજરથી જોતા આધેડો પકડાય ત્યારે ‘મૈં તો તુમ્હારે બાપ કી ઉમ્ર કા હૂં, બેટી’ કહીને ઊભા રહે! અત્યારની ફેસબુકિયા જનરેશન ચાર લાઇક ઓછી મળે તો પણ દેવદાસિયા ડિપ્રેશનમાં સરી પડે…